Nasdaq MarketSite -tornitalo, Times Square, New York.
**Nasdaq** (engl. *National Association of Securities Dealers Automated Quotations Stock Market*) *(Nasdaq-pörssi* tai *Nasdaq-US*) on vuonna 1971 perustettu, New Yorkissa Yhdysvalloissa toimiva, Nasdaq, Inc. -holdingyhtiön omistama ja erityisesti teknologiayritysten osakkeita listaava ja niillä kauppaa käyvä arvopaperipörssi. Emoyhtiö Nasdaq Inc:iin kuuluu Nasdaq-US:n lisäksi myös esimerkiksi Nasdaq Nordic, Nasdaq Baltic, Nasdaq OMX Armenia ja kasvuyritysten First North -markkinat monine paikallisine pörsseineen. 

Yhdysvaltain Nasdaq-pörssillä ei ole fyysistä pörssisalia. Nasdaq poikkeaakin New Yorkin pörssistä (NYSE) keskeisesti siinä, että missä Nasdaq on oleellisesti kaupankäyjien sähköisesti esittämien osto- ja myyntitarjousten käsittelyyn luotu tietokoneverkosto, on NYSE selkeämmin fyysinen huutokauppapaikka, jossa myyvää ja ostavaa tahoa edustavat osakevälittäjät neuvottelevat osakekaupoista pörssisalissa huutokauppatyyppisissä tarjouskilpailuissa. 

Tunnettuja Nasdaq-pörssiin listautuneita suuryrityksiä ovat esimerkiksi Apple, eBay, Meta, Google, Intel, Microsoft, Netflix, Starbucks ja Yahoo.

Nasdaq-US -pörssissä oli tammikuussa 2016 listattuna yhteensä 2 843 yritystä. Niiden markkina-arvo oli yhteensä 6 733,6 miljardia Yhdysvaltain dollaria (USD). Markkina-arvon perusteella Nasdaq-US oli tammikuussa 2016 maailman toiseksi suurin arvopaperipörssi New Yorkin pörssin jälkeen. Nasdaqissa listattujen yhtiöiden osakkeilla käydyn kaupan yhteismäärä tammikuussa 2016 oli 11 708 miljardia USD. Kaupankäynnin määrässä Nasdaq-US:n edellä olivat NYSE ja BATS Global Markets. Kiinan vuoden 2015 kevään ja kesän suurimman pörssihuuman aikana sekä Shanghain pörssi että Shenzhenin pörssi ohittivat kaupankäynnin kuukausiarvossa amerikkalaiset kilpailijansa ohimenevästi.

Nasdaqin osakkeita kuvaavista osakeindekseistä tunnetuimpiin lukeutuu Nasdaq 100-indeksi. Se kuvastaa sadan keskeisen, Nasdaqin pörssissä noteeratun yrityksen osakkeiden keskimääräisiä kaupankäyntihintaa ja täten yhtiöiden markkina-arvoa.

Historia
--------

Teknologiapainotteinen Nasdaq 100 -indeksi 1.10.1985–27.4.2015. Indeksi kohosi korkealle vuonna 2000, heijastaen IT-kuplan korkeinta kohtaa. Vuoden sisällä se laski jyrkästi. Kevääseen 2015 mennessä Nasdaq-100 on jälleen kivunnut ylös.
Kun Nasdaq, joka oli alkujaan lyhenne sanoista *National Association of Securities Dealers Automated Quotations* (NASDAQ), aloitti osakekaupan 8. helmikuuta 1971, se oli maailman ensimmäinen elektroninen pörssi. Se oli alkujaan suunnattu teknologiayhtiöille, jotka eivät olleet listattuna New Yorkin pörssissä.

Nasdaqin keskeisten yritysten Nasdaq 100 -indeksi nousi nopeasti huippulukuun vuonna 2000, joka viestitti IT-kuplan kehittymisestä. Vastaava kehitys oli Nasdaq Composite -indeksillä, jonka indeksiluku ylitti 5 000 pistettä IT-kuplan aikaan, ja seuraavan kerran maaliskuussa 2015.

Lähteet
-------

1. 1 2  Monthly Reports: Equity - 1.1 - Domestic market capitalization (USD millions), Equity - 1.2 - Number of listed companies, Equity - 1.3 - Value of share trading (EOB value of share trading, USD millions ) (pdf tai xls) (Tammikuun 2016 tilasto. Sivusto vaatii käyttäjän rekisteröitymisen (maksuton)) World Federation of Exchanges (WFE), world-exchanges.org. Viitattu 26.2.2016. (englanniksi)
2. ↑  About MarketSite nasdaq.com. Viitattu 26.2.2016. (englanniksi)
3. ↑  Nasdaq Inc (NDAQ.O) (myös välilehti People) reuters.com. Viitattu 26.2.2016. (englanniksi)
4. ↑  The NYSE And Nasdaq: How They Work  8.10.2015. investopedia.com. Viitattu 26.2.2016. (englanniksi)
5. 1 2  Nasdaq Composite Hits 5000  3.3.2015. nasdaq.com. Viitattu 26.2.2016. (englanniksi)
6. ↑  Arkistoitu kopioNasdaq (Sisältää 1 min 46 s kestävän Nasdaq Incin rakennetta esittelevän videon) investopedia.com.  Arkistoitu 22.2.2016. Viitattu 26.2.2016. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Nasdaq |
| --- |
|  |
| Pörssit | 
* Armenia
* Boston
* First North
* Helsinki
* Kööpenhamina
* Islanti
* NASDAQ
* Philadelphia
* Riika
* Tallinna
* Tukholma
* Vilna

 |
|  |
| Indeksit | 
* Nordic 40
* Copenhagen 20
* Helsinki 25
* Iceland 8
* Stockholm 30
* Nasdaq
	+ 100
	+ Biotechnology
	+ Composite
	+ Financial-100

 |
|  |
| Lopetetut indeksit | 
* Iceland 15

 |

 |